FI Euroopan unionin virallinen lehti L 110/7

KOMISSION PÄÄTÖS,

tehty 1 päivänä huhtikuuta 2008,

tonnikalan elvytykseen Itä-Atlantilla ja Välimerellä liittyvästä erityisestä valvonta- ja tarkastusohjelmasta

(tiedoksiannettu numerolla K(2008) 1202)

(2008/323/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon yhteiseen kalastuspolitiikkaan sovellettavasta valvontajärjestelmästä 12 päivänä lokakuuta 1993 annetun neuvoston asetuksen (ETY) N:o 2847/93 (1) ja erityisesti sen 34 c artiklan 1 kohdan,

sekä katsoo seuraavaa:

(1) Neuvoston asetuksessa (EY) N:o 1559/2007 (2) vahvistetaan tonnikalan monivuotinen elvytyssuunnitelma Itä-Atlantilla ja Välimerellä kansainvälisen Atlantin tonnikalojen suojelukomission (ICCAT) suositusten mukaisesti.

(2) Monivuotisen elvytyssuunnitelman onnistumiseksi on tarpeen ottaa käyttöön erityinen valvonta- ja tarkastusohjelma, jossa ovat mukana Ranska, Portugali, Espanja, Italia, Malta, Kypros ja Kreikka ja jonka tarkoituksena on turvata kalastustoimiin tonnikalakantojen elvyttämisen yhteydessä sovellettavien säilyttämis- ja valvontatoimenpiteiden täytäntöönpanon riittävä taso.

(3) Erityinen valvonta- ja tarkastusohjelma olisi otettava käyttöön 1 päivän huhtikuuta ja 31 päivän joulukuuta 2008 väliseksi ajaksi. Erityisen valvonta- ja tarkastusohjelman soveltamisesta saatuja tuloksia olisi arvioitava säännöllisin väliajoin yhteistyössä asianomaisten jäsenvaltioiden kanssa.

(4) Tonnikalan kalastuksen valvonta- ja tarkastustoimien yhdenmukaistamiseksi yhteisön tasolla on aiheellista laatia asianomaisten jäsenvaltioiden toimivaltaisten viranomaisten valvonta- ja tarkastustoimia koskevat yhteiset säännöt, ja jäsenvaltioiden on aiheellista vahvistaa noiden sääntöjen mukaiset kansalliset valvontaohjelmat. Sitä varten olisi vahvistettava valvonta- ja tarkastustoimien intensiteettiä koskevat vertailuarvot sekä valvonnan ja tarkastusten painopisteet ja menettelyt.

(5) Jotta voitaisiin varmistaa rikkomistapausten seuranta elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetun neuvoston asetuksen (EY) N:o 2371/2002 (3) 25 artiklan mukaisesti, olisi vahvistettava puitteet, joissa kaikki asianomaiset viranomaiset voivat pyytää toisiltaan apua ja vaihtaa tietoja asetuksen (ETY) N:o 2847/93 34 a ja 34 b artiklan sekä asetuksen (EY) N:o 2371/2002 28 artiklan mukaisesti.

(6) Yhteiset tarkastus- ja valvontatoimet olisi toteutettava neuvoston asetuksella (EY) N:o 768/2005 (4) perustetun yhteisön kalastuksenvalvontaviraston laatimien yhteiskäyttösuunnitelmien mukaisesti.

(7) Tässä päätöksessä säädetyt toimenpiteet on laadittu yhdessä asianomaisten jäsenvaltioiden kanssa.

(8) Tässä päätöksessä säädetyt toimenpiteet ovat kalastuksen ja vesiviljelyn hallintokomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Aihe

Tässä päätöksessä vahvistetaan erityinen valvonta- ja tarkastusohjelma tarkoituksena varmistaa asetuksessa (EY) N:o 1559/2007 säädetyn tonnikalan monivuotisen elvytyssuunnitelman yhdenmukainen täytäntöönpano Itä-Atlantilla ja Välimerellä.

2 artikla

Soveltamisala

1. Erityinen valvonta- ja tarkastusohjelma koskee:

a) tonnikalaa Itä-Atlantilla ja Välimeressä pyytävien alusten ja tonnikalarysien kaikkea kalastustoimintaa;

b) Itä-Atlantilta ja Välimerestä pyydetyn tonnikalan kaikkia purkamisia, siirtoja ja jälleenlaivauksia;

c) tonnikalan allaskasvatuksen tai jalostamisen ja/tai tonnikalatuotteiden kaupan alalla toimivien kasvatuslaitosten ja yritysten kaikkea toimintaa, tuonti, vienti, jälleenvienti, kuljetus ja varastointi mukaan luettuina;

d) asetuksen (EY) N:o 1559/2007 4 artiklassa tarkoitettujen vuosittaisten kalastussuunnitelmien täytäntöönpanoa;

e) asetuksen (EY) N:o 1559/2007 6 artiklassa säädettyä kieltoa käyttää lentokoneita ja helikoptereita tonnikalojen etsintään;

f) asetuksen (EY) N:o 1559/2007 10 ja 11 artiklassa tarkoitettua virkistys- ja urheilukalastusta;

g) asetuksen (EY) N:o 1559/2007 24 artiklassa tarkoitetun ICCAT:n yhteisen kansainvälisen tarkastusjärjestelmän täytäntöönpanoa.

2. Erityistä valvonta- ja tarkastusohjelmaa sovelletaan 1 päivästä huhtikuuta31 päivään joulukuuta 2008.

3 artikla

Kansalliset valvontaohjelmat

1. Ranskan, Portugalin, Espanjan, Italian, Maltan, Kyproksen ja Kreikan on vahvistettava 2 artiklassa lueteltuihin toimiin liittyvät kansalliset valvontaohjelmat liitteessä I vahvistettujen yhteisten sääntöjen mukaisesti.

2. Jokaisen 1 kohdassa tarkoitetun jäsenvaltion on toimitettava kansallinen valvontaohjelmansa ja vuotuinen täytäntöönpanosuunnitelma komissiolle viimeistään 1 päivänä huhtikuuta 2008.

3. Kansallisiin valvontaohjelmiin on sisällyttävä kaikki liitteessä II luetellut tiedot. Vuotuisen täytäntöönpanosuunnitelman on sisällettävä tiedot osoitetuista aineellisista ja henkilöresursseista sekä alueista, joilla niitä käytetään.

4 artikla

Jäsenvaltioiden välinen yhteistyö

Kaikkien jäsenvaltioiden on tehtävä yhteistyötä 3 artiklan 1 kohdassa tarkoitettujen jäsenvaltioiden kanssa erityisten valvonta- ja tarkastusohjelmien täytäntöönpanemiseksi.

5 artikla

Komission tekemät tarkastukset

1. Komission tarkastajat voivat tehdä tarkastuksia ilman asianomaisen jäsenvaltion tarkastajien apua neuvoston asetuksen (EY) N:o 2371/2002 27 artiklan mukaisesti.

2. Jäsenvaltion toimivaltaisen viranomaisen on annettava komission tarkastajille 1 kohdassa säädettyjen tarkastusten tekemisessä tarvittavaa apua.

3. Komission tarkastajien on tarkistettava havaintonsa yhdessä kyseisen jäsenvaltion tarkastajien kanssa. Sitä varten niiden on tavattava jokaisen tarkastuskäynnin jälkeen asianomaisen jäsenvaltion toimivaltaiset viranomaiset ja kerrottava näille havainnoistaan.

6 artikla

Yhteiset tarkastus- ja valvontatoimet

1. Edellä 3 artiklan 1 kohdassa tarkoitettujen jäsenvaltioiden on toteutettava yhteisiä tarkastus- ja valvontatoimia.

2. Tätä varten asianomaisten jäsenvaltioiden on:

a) varmistettava, että muiden asianomaisten jäsenvaltioiden tarkastajat kutsutaan mukaan yhteisiin tarkastus- ja valvontatoimiin;

b) vahvistettava yhteisiä toimia koskevat menettelyt, joita sovelletaan niiden valvonta-aluksiin.

3. Komission tarkastajat voivat osallistua yhteisiin tarkastus- ja valvontatoimiin.

7 artikla

Rikkomiset

1. Jäsenvaltion, jonka tarkastajat havaitsevat 2 artiklassa lueteltuja toimia tarkastaessaan rikkomisen, on ilmoitettava tarkastuksen päivämäärä ja rikkomista koskevat yksityiskohdat seuraaville maille:

a) asianomainen lippujäsenvaltio ja/tai ICCAT:n sopimuspuoli ja tapauksen mukaan

b) jäsenvaltio, johon tonnikalatuotteiden jalostuksen ja/tai kaupan alalla toimiva kasvatuslaitos tai yritys on sijoittautunut.

2. Jos jäsenvaltio, jonka tarkastajat havaitsivat rikkomisen, ei toteuta lisätoimia, jäsenvaltioiden, joille asiasta on ilmoitettu 1 kohdan mukaisesti, on toteutettava nopeasti aiheelliset toimet rikkomista koskevien todisteiden saamiseksi ja huomioon ottamiseksi. Niiden on toteutettava kaikki rikkomisen seurantaan tarvittavat lisätutkimukset.

3. Jäsenvaltioiden on tehtävä yhteistyötä varmistaakseen, että jos rikkomista koskeva syytteeseenpano siirretään asetuksen (ETY) N:o 2847/93 31 artiklan 4 kohdan mukaisesti rekisterivaltiona olevalle jäsenvaltiolle, niiden tarkastajien rikkomisesta esittämien todisteiden turva ja jatkuvuus varmistetaan jokaisessa tapauksessa.

8 artikla

Ilmoittaminen

1. Edellä olevan 3 artiklan 1 kohdassa tarkoitettujen jäsenvaltioiden on ilmoitettava komissiolle jokaisen kuun lopussa seuraavat kyseistä kuukautta koskevat tiedot:

a) toteutetut tarkastus- ja valvontatoimet;

b) kaikki rikkomiset; kustakin rikkomisesta on annettava seuraavat tiedot: i) kalastusalus (nimi, lippujäsenvaltio ja ulkoinen tunnistuskoodi), tonnikalarysä sekä asianomaisten tonnikalatuotteiden jalostuksen ja/tai kaupan alalla toimiva kasvatuslaitos tai yritys; ii) tarkastuksen päivämäärä, kellonaika ja paikka; ja iii) rikkomisen luonne;

c) havaittujen rikkomisten senhetkinen seurantatilanne;

d) kaikki jäsenvaltioiden väliset koordinointi- ja yhteistyötoimet.

2. Rikkominen on merkittävä jokaiseen perättäiseen raporttiin, kunnes toimi on asianomaisen jäsenvaltion lainsäädännön mukaisesti saatettu päätökseen. Jokaisessa perättäisessä kertomuksessa on:

a) mainittava tapauksen senhetkinen tilanne (esim. vireillä, haettu muutosta, vielä käsiteltävänä); ja

b) kuvattava tarkasti määrättyjä seuraamuksia (esim. sakkojen taso, takavarikoitujen kalojen ja/tai pyydysten arvo, kirjalliset varoitukset).

3. Raporttiin on sisällyttävä selitykset tapauksista, joissa ei ole ryhdytty toimenpiteisiin.

9 artikla

Arviointi

Komissio kutsuu joka toinen kuukausi koolle kalastus- ja vesiviljelykomitean kokouksen arvioimaan erityisen valvonta- ja tarkastusohjelman noudattamista ja sen tuloksia.

10 artikla

Osoitus

Tämä päätös on osoitettu kaikille jäsenvaltioille.

Tehty Brysselissä 1 päivänä huhtikuuta 2008. Komission puolesta Joe BORG Komission jäsen

(1) EYVL L 261, 20.10.1993, s. 1. Asetus sellaisena kuin se on viimeksi muutettuna asetuksella (EY) N:o 1098/2007 (EUVL L 248, 22.9.2007, s. 1).

(2) EUVL L 340, 22.12.2007, s. 8.

(3) EYVL L 358, 31.12.2002, s. 59. Asetus sellaisena kuin se on muutettuna asetuksella (EY) N:o 865/2007 (EUVL L 192, 24.7.2007, s. 1).

(4) EUVL L 128, 21.5.2005, s. 1.

LIITE I 3 artiklan 1 kohdassa tarkoitettujen kansallisten valvontaohjelmien yhteiset säännöt Tavoitteet 1. Kansallisten valvontaohjelmien yleisenä tavoitteena on tarkastaa, että seuraavia seikkoja koskevaa lainsäädäntöä noudatetaan: a) saaliita koskevat määrälliset rajoitukset ja niihin liittyvät erityisedellytykset, kiintiöiden käytön seuranta mukaan luettuna; b) neuvoston asetuksessa (EY) N:o 1559/2007 tarkoitetut vuosittaiset kalastussuunnitelmat; c) kaikki tonnikalaan sovellettavassa lainsäädännössä vaaditut asiakirjat; erityisesti kirjattujen tietojen luotettavuus on tarkistettava; d) neuvoston asetuksessa (EY) N:o 1559/2007 säädetyt tonnikalan kalastusta koskevat tekniset erityistoimenpiteet ja edellytykset, erityisesti vähimmäiskokoa koskevien sääntöjen ja niihin liittyvien edellytysten soveltaminen. 2. Kansallisten valvontaohjelmien erityistavoitteena on asetuksessa (EY) N:o 1559/2007 vahvistettua tonnikalan elvytyssuunnitelmaa koskevien säännösten yhdenmukainen täytäntöönpano. Strategia Kansallisessa valvontaohjelmassa keskitytään valvomaan ja tarkastamaan kalastusta ja siihen liittyviä toimia, joita toteuttavat mitkä tahansa kalastusalukset millä tahansa tonnikalarysällä tai mitkä tahansa tonnikalatuotteiden jalostamisen ja/tai kaupan alalla toimivat kasvatuslaitokset ja yritykset. Tonnikalan kuljetuksia ja kaupan pitämistä koskevia satunnaistarkastuksia käytetään lisäksi ristiintarkastusmekanismina, jolla testataan valvonnan ja tarkastusten tehokkuutta. 1.1 Tärkeysjärjestys Eri pyyntiluokat asetetaan erilaiseen tärkeysjärjestykseen vuosittaisen kalastussuunnitelman mukaisesti. Sen vuoksi kunkin jäsenvaltion on vahvistettava omat tärkeysjärjestyksensä. 1.2 Tavoitevertailuarvot Jäsenvaltioiden on laadittava tarkastussuunnitelmansa viimeistään 1 päivänä huhtikuuta 2008 ottaen huomioon seuraavat tarkastuksia ja valvontaa koskevat vertailuarvot: Tarkastuspaikka Vertailuarvo Tarkastukset merellä Joustava vertailuarvo, joka vahvistetaan kunkin alueen kalastustoiminnan yksityiskohtaisen analysoinnin jälkeen. Merellä käytettävien vertailuarvojen on viitattava valvontapäivien lukumäärään merellä tonnikalan elvytysalueella; erityisalueiden valvontapäiville voidaan vahvistaa erillinen vertailuarvo. Saaliiden purkaminen aluksesta Kaikki nimettyyn satamaan tonnikalan purkamista varten tulevat alukset on tarkastettava. Muissa kuin nimetyissä satamissa on tehtävä satunnaistarkastuksia. Jälleenlaivaaminen Kaikki nimettyyn satamaan tonnikalan jälleenlaivaamistoimia varten tulevat vastaanottavat alukset ja pyyntialukset on tarkastettava. Muissa kuin nimetyissä satamissa on tehtävä satunnaistarkastuksia. Allaskasvatukseen liittyvät toimet (altaasta keruu mukaan luettuna) Jokainen tonnikalan altaaseen siirto ja keruu on tarkastettava. Kaupan pitäminen Tonnikalatuotteiden myytäväksi tarjotuista määristä on tarkastettava 10 prosenttia. Ilmavalvonta Joustava vertailuarvo, joka vahvistetaan kunkin alueen kalastustoiminnan yksityiskohtaisen analysoinnin jälkeen ja ottaen huomioon jäsenvaltion käytettävissä olevat resurssit. Urheilu- ja virkistyskalastus Myönnetystä kansallisesta kiintiöstä on tarkastettava 20 prosenttia. Tarkastustehtävät 1.3 Yleiset tarkastustehtävät Jokaisesta valvontatoimesta ja tarkastuksesta on laadittava tarkastusraportti, jossa on oltava tämän liitteen lisäyksessä esitetyt tiedot. Tarkastajien on kaikissa tapauksissa tarkastettava ja kirjattava raporttiinsa seuraavat tiedot: a) vastuuhenkilöiden henkilötiedot sekä tarkastettuun toimintaan osallistuneiden alusten ja kasvatuslaitoksen henkilöstön yms. tunnistetiedot; b) luvat, lisenssit ja erityiskalastusluvat; c) alusta koskevat asiaankuuluvat tiedot, kuten kalastuspäiväkirja, siirto- ja jälleenlaivausilmoitukset, T2M-asiakirjat, ICCAT:n tilastolliset ja saalisasiakirjat ja muut tarkastus- ja valvontatarkoituksissa tutkitut asiakirjat; d) elvytyssuunnitelman määräysten noudattamisen yhteydessä pyydettyjen, tonnikalarysiin joutuneiden, siirrettyjen, jälleenlaivattujen, aluksesta purettujen, kuljetettujen, viljeltyjen, jalostettujen tai myytyjen tonnikalojen kokoa koskevat havainnot. Tarkastusraportteihin on merkittävä kaikki asiaankuuluvat havainnot tarkastuksista, jotka on tehty merellä, ilmasta, satamassa, tonnikalarysissä, kasvatuslaitoksissa tai muissa asiaankuuluvissa yrityksissä. Havaintoja on verrattava tarkastajien muilta toimivaltaisilta viranomaisilta saamiin tietoihin, alusten seurantajärjestelmän tiedot ja hyväksyttyjen alusten luettelot mukaan luettuina. 1.4 Ilmavalvonnan tehtävät Tarkastajien on ilmoitettava valvontatiedot ristiintarkastusta varten ja erityisesti verrattava kalastusaluksia koskevia havaintoja alusten seurantajärjestelmän tietoihin ja hyväksyttyjen alusten luetteloon. Tarkastajien on havainnoitava laittomia, ilmoittamattomia ja sääntelemättömiä kalastustoimia sekä tonnikalojen etsintään käytettäviä lentokoneita ja helikoptereita ja raportoitava niistä. Erityistä huomiota on kiinnitettävä kieltoalueisiin ja sellaisten laivastojen toimintaan, joihin sovelletaan poikkeuksia. 1.5 Tarkastustehtävät merellä Jos kalastusalukselle otetaan kuolleita kaloja tai jos niitä on jalostus- tai kuljetusaluksella, tarkastajien on aina varmistettava aluksella olevien kalojen määrät ja verrattava niitä aluksella oleviin asiakirjoihin kirjattuihin määriin. Kun eläviä kaloja siirretään pyyntialuksista hinaajiin tai hinaajista kasvatuslaitoksiin, tarkastajien on pyrittävä tunnistamaan keinot, joita osapuolet käyttävät siirrettävien elävien tonnikalojen määrän arvioimiseksi. Jos käytettävissä on videokuvaa, tarkastajilla on oltava mahdollisuus tutustua siihen, ja tarkastajien on tarkastettava siirretyt määrät sen perusteella. Tarkastajien on tarkastettava järjestelmällisesti: — että kalastusaluksilla on lupa toimia (rekisteri kalastusaluksista, joilla on lupa kalastaa, kalastuskieltokaudet, jälleenlaivaus merellä), — että kalastusalukset on varustettu toimivalla alusten seurantajärjestelmällä, — että asiaankuuluvat tiedot merkitään pyyntialuksilla asianmukaisesti kalastuspäiväkirjaan, — että tonnikalan siirtoon, kuljetukseen ja jalostukseen osallistuvilla aluksilla on asiaankuuluvat asiakirjat aluksella asianmukaisesti täytettyinä, — että tarkkailija on läsnä kalastustoimen aikana, kun on kyse yhteisistä kalastustoimista, — aluksella olevat tonnikalan fyysiset määrät ja niiden tarjontamuoto, — aluksella olevien tonnikalasaaliiden koot (sivusaaliita ja vähimmäiskokoa koskevat säännöt), — aluksella olevat pyydykset. Tarkastajien on havainnoitava laittomia, ilmoittamattomia ja sääntelemättömiä kalastustoimia sekä tonnikalojen etsintään käytettäviä lentokoneita ja helikoptereita ja raportoitava niistä. 1.6 Saaliiden purkamista koskevat tarkastustehtävät Tarkastajien on tarkastettava järjestelmällisesti: — että kalastusaluksilla on lupa toimia (rekisteri kalastusaluksista, joilla on lupa kalastaa, kalastuskieltokaudet), — että ennakkoilmoitus satamaantulosta saaliiden purkamiseksi on lähetetty ja että se sisältää oikeat tiedot aluksella olevasta saaliista, — että kalastusalukset on varustettu toimivalla alusten seurantajärjestelmällä, — että asiaankuuluvat tiedot merkitään pyyntialuksilla asianmukaisesti kalastuspäiväkirjaan, — että tonnikalan kuljetukseen ja jalostukseen osallistuvilla aluksilla on aluksella asianmukaisesti täytettyinä asiaankuuluvat asiakirjat, T2M-asiakirjat sekä ICCAT:n tilastolliset ja saalisasiakirjat mukaan luettuina, — aluksella olevat tonnikalan fyysiset määrät ja niiden tarjontamuoto, — aluksella olevien tonnikalasaaliiden koot (sivusaaliita ja vähimmäiskokoa koskevat säännöt), — aluksella olevat pyydykset, — ICCAT:n muuntokertoimien käyttö jalostetun tonnikalan painon muuntamiseksi vastaavaksi kokonaisen kalan painoksi, kun kyseessä on jalostettujen tuotteiden purkaminen, — että vähittäismyyntiin loppukuluttajalle tarjottu tonnikala on asianmukaisesti merkitty, — että Itä-Atlantilla vapapyydyksiä käyttävien alusten purkamassa tonnikalassa on asianmukaiset pyrstömerkit. 1.7 Tarkastustehtävät jälleenlaivauksen yhteydessä Tarkastajien on tarkastettava järjestelmällisesti: — että kalastusaluksilla on lupa toimia (rekisteri kalastusaluksista, joilla on lupa kalastaa), — että silloin kun jälleenlaivaus tapahtuu satamassa, ennakkoilmoitus satamaantulosta on lähetetty ja sisältää oikeat tiedot jälleenlaivauksesta, — että pyyntialuksilla, jotka haluavat jälleenlaivata, on lippuvaltionsa ennakkolupa, — että jälleenlaivattaviksi ennalta ilmoitetut määrät tarkastetaan, — että aluksella on asiaankuuluvat asiakirjat asianmukaisesti täytettyinä, jälleenlaivausilmoitukset, T2M-asiakirjat sekä ICCAT:n tilastolliset ja saalisasiakirjat mukaan luettuina, — ICCAT:n muuntokertoimien käyttö jalostetun tonnikalan painon muuntamiseksi vastaavaksi kokonaisen kalan painoksi, kun kyseessä ovat jalostetut tuotteet, — tarkkailijan läsnäolo koko jälleenlaivaustoimen ajan, kun kyseessä on jälleenlaivaus merellä. 1.8 Tarkastustehtävät kasvatuslaitoksissa Tarkastajien on tarkastettava järjestelmällisesti: — että asiaankuuluvat asiakirjat ovat paikalla asianmukaisesti täytettyinä (altaaseen panoa ja keruuta koskevat ilmoitukset), — että tarkkailija on läsnä tonnikalan siirto- ja altaastanostotoimien aikana ja on validoinut altaaseen panoa koskevat ilmoitukset. 1.9 Tarkastustehtävät kuljetuksen ja kaupan pitämisen yhteydessä Tarkastajien on tarkastettava järjestelmällisesti: — kuljetusten osalta erityisesti asiaankuuluvat kuljetusasiakirjat ja verrattava niitä kuljetettaviin fyysisiin määriin, — kaupan pitämisen osalta, että asiaankuuluvat asiakirjat ovat paikalla asianmukaisesti täytettyinä, T2M-asiakirjat sekä ICCAT:n tilastolliset ja saalisasiakirjat mukaan luettuina.